Motorfietsryer skiet man by restaurant in GordonsbaaiIn die video kan gesien word hoe die man na die restaurant toe stap (Foto: Skermskoot) ŉ 40-jarige man is dood nadat ŉ motorfietsryer hom van agter in die kop geskiet het terwyl hy by ŉ restaurant langs die strand in Gordonsbaai in die Wes-Kaap gesit het. In die beeldmateriaal wat op sosiale media versprei is, kan gesien word hoe ŉ motorfietsryer, geklee in swart, oorkant die Tallas Tavern-restaurant stilhou en van sy motorfiets afklim. Daarna stap die motorfietsryer, met sy motorfietshelm nog op sy kop, na die restaurant en haal ŉ vuurwapen uit. Dit is duidelik in die video hoe die motorfietsryer dan doelgerig na ŉ man, wat buite die restaurant op ŉ bankie sit, stap en die vuurwapen op sy agterkop rig en onmiddellik die sneller trek. Die man tuimel dan agteroor terwyl die motorfietsryer weer terugstap na sy motorfiets en wegry. Kol. Andrè Traut, polisiewoordvoerder, het bevestig die voorval het die Donderdagmiddag omstreeks 14:45 plaasgevind het. Hy sê die polisie ondersoek die man se dood en is steeds op soek na die motorfietsryer. Die motief vir die moord is in hierdie stadium nog nie bekend nie.